Tror Messi er sliten: – Enrique holdt på å få sparken sist han ble benket
– Messi jakter rekorder og vil spille 90 minutter hver gang. Det er fotball som er det gøyeste han vet, derfor må han bæres av på båre om han ikke skal fullføre en kamp, sier Viasat-ekspert Petter Veland til VG.Fotballkjennere verden over mener vi ble vitne til en «sliten» og ukjent versjon av Lionel Messi i Champions League-exiten mot Atletico Madrid onsdag. Argentineren er inne i sin verste periode i Barcelona med fem kamper på rad uten scoring. Torsdag melder flere spanske medier at Messi har spilt de siste kampene med en muskelskade i låret. – For Barcelona og Messi har det nok vært en slitasje over tid, over mange sesonger hvor de har kommet langt i flere turneringer. I tillegg startet oppkjøringen til årets sesong svært tidlig med supercupkamper og treningskamper med mye reising rundt i verden, samt landskamper i Sør-Amerika. Det er et hardkjør. Kritikerne snakket om dette allerede i sommer. – Hvorfor må Messi spille hver kamp og hvert minutt, burde ikke trener Luis Enrique latt ham hvile mer? – Setter han Messi på benken blir det bråk. Enrique holdt på å få sparken sist han ble benket, etter å ha vært skadet, i januar 2015. Da var Messi forbanna og det kokte i klubbens sportslige ledelse. I garderoben er det Messi som er sjef! – Selvsagt er ikke det optimalt at en spiller har så mye makt, men Messi ville ikke vært den spilleren han er uten sin sterke vinnerskalle, mener Veland.VG har sett på antall minutter angrepstrioen Messi, Suarez og Neymar (MSN) har spilt denne lange sesongen. Siden juni har de vært jorden rundt med klubb- og landslag og spilt omtrent alle minutter i oppkjøring, serie, cup, Champions League, supercuper og landskamper. Siden juni har Luis Suarez spilt 4350 minutter, Messi 4436 og Neymar 4324. I tillegg kommer treningskampene. VG Sportens podcast: Zlatan-mysteriet 4350 minutter tilsvarer 72 og en halv time med fotball - ca. 48 kamper. – Hver gang Barcelona ryker ut av Champions League skjer det i kamper hvor Messi ikke scorer. De er avhengig av ham og hele MSN. Det er veldig lett å si ja til at de burde blitt spart mer gjennom sesongen, men da er det ikke sikkert de hadde vært i kvartfinalen eller ledet serien med tre poeng, sier eksperten.Barcelona så helt ustoppelige ut for en måned siden. Messi og lagkameratene duret på med 39 kamper uten tap - før det er blitt bråstopp med tap i tre av de fire siste. Nå er også Atletico Madrid bare tre poeng bak Messi & Co. på tabllen. – Jeg er 98 prosent sikker på at de vinner ligaen nå. Nå får de gode treningsuker med mer hvile, de slipper midtukekampene de har hatt nesten hver uke siden oktober. De kommer til å begynner å vinne kamper igjen. Så er jeg spent på de rapportene rundt Messis skade, vil han ta en pause eller vil han kjøre på? Messi bestemmer selv. – Sitter treneren tygt? – Ja. Barcelona er ikke så «triggerhappy» som andre storklubber. Han har heller ikke gjort store taktiske blundere, svarer Veland.
Fotballekspert Petter Veland sier det er Lionel Messi (28) som ønsker å spille hver eneste kamp for Barcelona. Nå spørs det om en muskelskade «tvinger» superstjernen til en ufrivillig pause.